Nervii şoferilor au cedat după ce orele de aşteptare la frontieră le-au depăşit pe cele făcute pe drum.

„Muncim în străinătate, batem mii de kilmetri să aducem bani în România și ne ține câte 7- 9 ore în trafic în vamă, aici, la unguri”, a spus unul dintre șoferi.

În 24 de ore 25.000 de români au intrat în ţară numai pe la Nădlac.

Vama Nădlac s-a aglomerat sâmbătă seară, odată cu primii români care s-au întors acasă, iar în acest moment coada de mașini se întinde pe o distanță de peste 3 kilometri.

Poliţiştii de frontieră au încercat să şteargă nervii şoferilor cu vorbe bune, dar asta nu a avut mereu efect.

„Am venit să ne recreem două săptămâni de zile, că turbăm și acolo că e greu, și uite aici ne-a ținut cinci ore”, a spus un alt șofer.

După luni de muncă în Germania, Austria sau Italia, oamenii s-au înfuriat când călătoria s-a lungit exasperant.

„Am stat numai la vamă 4 ore. Numai la vamă am stat 4 ore”, a spus un român din Germania.

„Trebuia să fiu acasă acum să stau și eu cu familia mea, cu nevasta mea, cu copiii mei”, a spus un alt român.

La Nădlac se circulă pe 11 benzi dar și așa mașinile formează cozi kilometrice. Verificările durează mai mult pentru că oamenii legii controlează atent vechiculele, ca să nu se ascundă refugiaţi printre pachetele cu dulciuri şi haine.

Iancu Daniel comisar șef Serviciul Teritorial al Poliției de Frontiră Arad: „Poliția de Frontieră desfășoară controale amănunțite asupra cetățenilor care tranzitează frontiera, pentru prevenirea tranzitării frontierei de către persoane din zonele de conflict.”